送師厚
作者：呂陶
朝代：宋

paragraphs: 毳冕登車後，薫琴易柱時。
遐方新視聽，赤子繫安危。
羅網難投足，錐刀漸削肌。
激昂忠論發，絡繹奏封馳。
有意同休戚，無心計險夷。
海傾身亦禦，山轉力須支。
沸鼎憂魚爛，沈疴待藥治。
正邪雙辯起，義利兩塗知。
帝德終柔遠，天聰善聽卑。
丁寧詢使指，勞來及坤維。
大法圖公共，憸言惡詭隨。
弊從經歲積，恩許一朝釐。
治體今殊昔，仁聲喜換悲。
方期講原本，何暇語毫釐。
虎噬猶吾怯，蠅營漫爾爲。
陰功符監佑，直道擁祥禧。
行色青雲棧，英游白玉遲。
是非都一笑，歸旆卷晴曦。